*****

ΚΑΝΟΝΙΣΜΟΣ (ΕΟΚ) αριθ. 955/87 ΤΗΣ ΕΠΙΤΡΟΠΗΣ

της 1ης Απριλίου 1987

που τροποποιεί τον κανονισμό (ΕΟΚ) αριθ. 3440/84 σχετικά με τα προσαρτήματα στα δίχτυα μηχανότρατας (τράτας), δανικής τράτας και άλλα παρόμοια δίχτυα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 170/83 του Συμβουλίου της 25ης Ιανουαρίου 1983 περί θεσπίσεως κοινοτικού καθεστώτος διατηρήσεως και διαχειρίσεως των αλιευτικών πόρων (1),

τον κανονισμό (ΕΟΚ) αριθ. 3094/86 του Συμβουλίου της 7ης Οκτωβρίου 1986 για την θέσπιση ορισμένων τεχνικών μέτρων διατήρησης των αλιευτικών πόρων (2), όπως τροποποιήθηκε από τον κανονισμό (ΕΟΚ) αριθ. 4026/86 (3), και ιδίως το άρθρο 15,

Εκτιμώντας:

ότι το άρθρο 6 παράγραφος 3 του κανονισμού (ΕΟΚ) αριθ. 3440/84 της Επιτροπής (4) προβλέπει την προσάρτηση θήκης ενίσχυσης στις τράτες, δανικές τράτες και παρόμοια δίχτυα, εφόσον το μέγεθος των ματιών δεν θα είναι σε καμία περίπτωση μικρότερο από 80 mm·

ότι η πείρα έδειξε ότι η χρησιμοποίηση θηκών ενίσχυσης με το ανωτέρο μέγεθος ματιών και διχτυών με μάτια μεγέθους μικρότερου των 40 mm, έχει σαν αποτέλεσμα τη δημιουργία σάκων στα δίχτυα, με επακόλουθη ζημία στα αλιεύματα που οφείλεται σε τεχνικές δυσκολίες κατά την απομάκρυνση των αλιευμάτων από την τσέπη της τράτας, καθώς και στην ίδια την τσέπη·

ότι με τη χρησιμοποίηση θήκης ενίσχυσης με μάτια μικρότερου μεγέθους μπορεί να αποφευχθούν τα προβλήματα αυτά, χωρίς να υπάρχουν αρνητικές επιπτώσεις όσον αφορά την διατήρηση των ιχθυαποθεμάτων·

ότι, ως εκ τούτου, οι ορισμοί των κατηγοριών δικτύων στα άρθρα 5 και 6 του κανονισμού (ΕΟΚ) αριθ. 3440/84 πρέπει να τροποποιηθούν·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αλιευτικών Πόρων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3440/84 τροποποιείται ως εξής:

1. Στο άρθρο 5 η παράγραφος 5 αντικαθίσταται από το ακόλουθο κείμενο:

«5. Απαγορεύεται να χρησιμοποιείται η επάνω στρώση μαζί με τις θήκες ενίσχυσης, με εξαίρεση τις τράτες με μέγεθος ματιών ίσο ή μικρότερο από 60 mm.»

2. Το άρθρο 6 τροποποιείται ως εξής:

- η παράγραφος 2 αντικαθίσταται από το ακόλουθο κείμενο:

«2. Απαγορεύεται η χρησιμοποίηση περισσοτέρων από μία θηκών ενίσχυσης, εκτός αν είναι προσδεδεμένες σε τράτες που έχουν μέγεθος ματιών ίσο ή μικρότερο από 60 mm για τις οποίες μπορούν να χρησιμοποιηθούν δύο θήκες ενίσχυσης.»,

- η παράγραφος 3 αντικαθίσταται από το ακόλουθο κείμενο:

«3. Το μέγεθος του ματιού είναι τουλάχιστον δύο φορές μεγαλύτερο από το μέγεθος του ματιού του σάκου. Αν χρησιμοποιείται δεύτερη θήκη ενίσχυσης, το ελάχιστο μέγεθος του ματιού της να είναι 120 mm.»,

- η παράγραφος 6 αντικαθίσταται από το ακόλουθο κείμενο:

«6. Οι θήκες ενίσχυσης που προσαρτώνται σε τράτες που έχουν μέγεθος ματιών μεγαλύτερο από 60 mm δεν μπορούν να εκτείνονται περισσότερο από δύο μέτρα μπροστά από το οπίσθιο κοψαδούρο.»,

- η παράγραφος 7 αντικαθίσταται από το ακόλουθο κείμενο:

«7. Κατά παρέκκλιση από την παράγραφο 1, οι θήκες ενίσχυσης με διαστάσεις μικρότερες από τις διαστάσεις του σάκου μπορούν να προσαρτηθούν σε δίχτυα που έχουν μέγεθος ματιών ίσο ή μεγαλύτερο από 60 mm.»

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Απριλίου 1987.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 24 της 27. 1. 1983, σ. 1.

(2) ΕΕ αριθ. L 288 της 11. 10. 1986, σ. 1

(3) ΕΕ αριθ. L 376 της 31. 12. 1986, σ. 1.

(4) ΕΕ αριθ. L 318 της 7. 12. 1984, σ. 23.